ריימונד צ'נדלר

ריימונד ת'ורנטון צ'נדלר (באנגלית: Raymond Thornton Chandler; 23 ביולי 1888 – 26 במרץ 1959) היה סופר בלשי ותסריטאי אמריקאי. מיוצרי הסוגה של הבלש הפרטי הקשוח (Private Eye או Hard Boiled Detective).

 חייו 
צ'נדלר נולד בשיקגו להורים ממוצא אנגלי-אירי. אביו היה אלכוהוליסט ואב מתעלל. לאחר גירושי הוריו, נדד כילד עם אמו לאנגליה, ומשם לצרפת, לגרמניה ושוב לאנגליה. בלונדון מימן דודו (אחי האם), שהיה עורך דין מצליח, את לימודיו של צ'נדלר בפנימייה התיכונית הפרטית . כבר בצעירותו נמשך אל עולם הפרוזה והשירה ובמשך שנים ארוכות ניסה את מזלו בכתיבה, מבלי שזכה להכרה אמנותית כלשהי. במשך תקופה מסוימת מצא את פרנסתו בשירות הצי הבריטי בתור מחסנאי, עד 1912, אז החליט להגר שוב לארצות הברית, ארץ מולדתו. במלחמת העולם הראשונה התגייס צ'נדלר לחיל המשלוח הקנדי ולחם בשורות חטיבת הרגלים "גורדון היילנדרס" בחזית צרפת. גם בארצות הברית לא עלה בידו להתפרסם ולהצליח בתחום הספרות, לכן עבד בתחומים אחרים, ובייחוד בעסקי הנפט. בעסקי הנפט, הוא הגיע לעמדות ניהול בכירות מאוד, בשלב מסוים הוא היה נשיאן של 3 חברות, ומנהלן של שמונה. זמן מועט לאחר שמתה אימו של צ'נדלר, הוא התחתן בשנת 1924 עם אהובתו, סיסי פסקל, שחקנית ודוגמנית לשעבר, שהייתה מבוגרת ממנו ב-17 שנה. כיוון שאשתו הייתה חולנית, צ'נדלר שקע לדיכאון והתמכר לאלכוהול ולהתהוללויות עם נשים. רק כאשר פוטר מעבודתו ב-1932, החל להתפרנס מכתיבת סיפורים במגזינים שונים, ובהם "המסכה השחורה" (Black Mask), מגזין מוביל של ספרות פשע. הרומן הראשון שלו, "השינה הגדולה" יצא לאור בשנת 1939. במהלך חייו כתב עוד שישה רומנים, שחלקם עובדו לקולנוע, ועבד בהוליווד כתסריטאי וככותב דיאלוגים. בשנות חייו האחרונות התגורר בעיר , קליפורניה.

גיבור ספריו של צ'נדלר הוא הבלש הפרטי פיליפ מרלו הפועל בלוס אנג'לס, ציני, חד לשון ושנון, המתנגש לעיתים קרובות עם אנשי המשטרה המרובעים, פועל בסביבה העירונית המאוכלסת ונע בין בתי פאר של לקוחות עשירים לבין הסמטאות האפלות בשולי הכרך. צ'נדלר עבד זמן מה בהוליווד, עם במאים כבילי ויילדר ואלפרד היצ'קוק. הוא פרסם גם כמה מאמרים מבריקים בכתב-העת הנחשב האטלנטיק, לרבות המסה המכוננת "האמנות הפשוטה של רצח".
לסגנון ספרותי זה הייתה מקבילה קולנועית בסוגה של הקולנוע האפל (Film Noir). ואכן, ספריו שהוסרטו היו בסוגה קולנועית זו. המפרי בוגרט העתיק לקולנוע בנאמנות את דמותו של פיליפ מרלו והפך להיות מזוהה עם דמות זו.

ספריו של ריימונד צ'נדלר נחשבים כיצירות אמנות לכל דבר. הוא זכה להערצת עמיתיו הסופרים, יצירותיו נלמדות במיטב האוניברסיטאות, והוא נחשב אחד מטובי כותבי הפרוזה של המאה העשרים.

צ'נדלר נתן למרלו שפה אופיינית לו שהשפיעה רבות על כותבים עד ימינו גם במקומות רחוקים מארץ המקור.

ספריו

 "העד" – סיפור קצר שיצא לאור בשנת 1934. סיפורו הקצר הראשון של צ'נדלר. הבלש המופיע בו לא נזכר בשמו. מאוחר יותר שיכתב הסופר את הסיפור ונקב בשמו של הגיבור, הלא הוא פיליפ מרלו.
 "דגי זהב" – סיפור קצר שיצא לאור בשנת 1936. בסיפור המקורי מכונה הבלש בשם קרמודי, אולם מאוחר יותר שיכתב הסופר את הסיפור כך שיהא לסיפור של פיליפ מרלו.
 "שרב" – סיפור קצר שיצא לאור בשנת 1938. בסיפור המקורי מכונה הבלש בשם ג'ון דלמאס, אולם מאוחר יותר שיכתב הסופר את הסיפור כך שיהא לסיפור של פיליפ מרלו.
 "צרות הן המקצוע שלי" – סיפור קצר שיצא לאור בשנת 1939. בסיפור המקורי מכונה הבלש בשם ג'ון דלמאס, אולם מאוחר יותר שיכתב הסופר את הסיפור כך שיהא לסיפור של פיליפ מרלו. ארבעת הסיפורים הקצרים הנ"ל יצאו לאור בעברית באסופה בשם "צרות הן המקצוע שלי" בהוצאת מעריב שנת 2004. תרגם מאנגלית דניאל מזרחי.
 "השינה הגדולה" – הרומן הראשון של צ'נדלר יצא לאור בשנת 1939. הספר יצא בעברית בהוצאת כתר שנת 2005. תרגם מאנגלית דוד חנוך. ספר זה יצא לאור לראשונה תחת השם "מסתרי משפחת סטרנווד" בספריית מועדון הבולשת/הוצאת מצפן, 1960. תרגם מאנגלית: מנחם בן אשר.
 "היי שלום יפתי" – הרומן השני של צ'נדלר יצא לאור בשנת 1940. הספר יצא בעברית פעם ראשונה בשנת 1979 תחת השם "שלום אהובתי" בהוצאת מפעלים אוניברסיטאיים להוצאה לאור בתרגומו של משה רון ופעם שנייה בשם "היי שלום יפתי" בהוצאת בהוצאת הקיבוץ המאוחד בשנת 1999, באותו תרגום מאנגלית של משה רון.
 "The High Window" – הרומן השלישי של צ'נדלר יצא לאור בשנת 1940. נכון לשנת 2025 לא תורגם לעברית.
 "האישה באגם" – הרומן הרביעי של צ'נדלר יצא לאור בשנת 1943. הספר יצא בעברית בהוצאת כתר בשנת 2013. תרגם מאנגלית אסף שור.
 "האחות הקטנה" – הרומן החמישי של צ'נדלר יצא לאור בשנת 1949. הספר יצא בעברית בהוצאת זמורה ביתן שנת 1987. תרגם מאנגלית ראובן לסמן.
 "The Simple Art of Murder" – אסופת סיפורים קצרים פרי עטו של ריימונד צ'נדלר אשר יצאה לאור בשנת 1950. הספר יצא לאור כאשר המאמר על כתיבת סיפורי מתח "האומנות הפשוטה של רצח" משמש כפתיח לאסופת סיפורים קצרים. בין השאר מופעים בה הסיפורים: "צרות הן המקצוע שלי" ו"דגי זהב".
 "שלום ולא להתראות" – הרומן השישי של צ'נדלר יצא לאור בשנת 1953. הספר יצא בעברית בהוצאת מודן שנת 1985. תרגם מאנגלית עמשי לוין.
 "פלייבק" – הרומן השביעי של צ'נדלר יצא לאור בשנת 1958. תורגם לעברית בשנת 2014 בהוצאת כתר. תרגם מאנגלית אסף שור.
 "Poodle Springs" – הרומן השמיני של צ'נדלר יצא לאור בשנת 1959. הסופר הספיק לכתוב רק ארבעה פרקים מתוך הספר לפני מותו, עם זאת בשנת 1989 הוא הושלם, לאחר שהסופר רוברט ב. פארקר, יוצרו של דמות הבלש הפרטי ספנסר, נבחר על ידי בעלי העיזבון הספרותי של צ'נדלר להשלימו. נכון לשנת 2025 לא תורגם לעברית.
 "The Pencil" – סיפור קצר, האחרון פרי עטו של צ'נדלר, נכתב בשנת 1959. הסיפור הוא היחיד שנכתב במקור כסיפור קצר על פיליפ מרלו, ולא שוכתב לאחר הופעת "השינה הגדולה". נכון לשנת 2025 לא תורגם לעברית.

 ריימונד צ'נדלר, "אני אחכה", בתוך הקובץ: שולמית לפיד ודרור משעני (עורכים), 16 סיפורים מאת סופרי המתח הגדולים בעולם, הוצאת אחוזת בית, 2024.

כמו כן, כתב צ'נדלר תסריטים לסרטים "הדליה הכחולה" ו"שיפוי כפול", והיה בשניהם מועמד לפרס אוסקר.

 ספר בהשראתו 

 ג'ק בלאק (שם העט של הסופר האירי ג'ון באנוויל), הבלונדינית שחורת העיניים: תעלומה של פיליפ מארלו, תל אביב, עם עובד, 2016. הספר נכתב בהזמנת עיזבון הסופר ריימונד צ'נדלר.

לקריאה נוספת
 , פרק ה – ריימונד צ'נדלר ורוח הרפאים של הקפיטליזם, עמ' 130–151.

קישורים חיצוניים
ד"ר אלי אשד ,בלש בודד נגד הגנגסטרים " ,בלוג "המולטי יקום של אלי אשד"

רעל פחד וגועל נפש בהוליווד – מאמר על הוליווד מאת ריימונד צ'נדלר,בלוג "המולטי יקום של אלי אשד"
 דן לחמן, ריימונד צ'נדלר והבלשים.

 .
 .
 .

 רון מיברג, בלש במים, סופהשבוע, 23 בדצמבר 2013.
 .
 .
 .
 .
 אריק גלסנר, על "האישה באגם", של ריימונד צ'נדלר, המדור לספרות ב"7 לילות" של "ידיעות אחרונות", 8 בפברואר 2014




 הערות שוליים 

קטגוריה:אמריקאים ילידי אילינוי
*
קטגוריה:סופרי מתח ואימה אמריקאים
קטגוריה:זוכי פרס אדגר
קטגוריה:אישים שהונצחו בשדרת הכוכבים של הוליווד: קולנוע
קטגוריה:שיקגו: אישים
קטגוריה:מונצחים בשלט כחול של ארגון המורשת האנגלית
קטגוריה:אמריקאים שנולדו ב-1888
קטגוריה:אמריקאים שנפטרו ב-1959